Broj: 711-I-2326-P-145-22/23-03-24

Zagreb, 27. listopada 2023.g.

 **Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11-provjeriti), **u predmetu dužnosnice Josipe Mrkić, zamjenice općinskog načelnika Općine Sveti Filip i Jakov do 20. svibnja 2021.,** pokrenutom Odlukom Povjerenstva broj: 711-I-714-P-145-22/23-02-24 od 06. travnja 2023., na 29. sjednici, održanoj 27. listopada 2023.g., donosi sljedeću

**ODLUKU**

1. **Propustom da po pisanom nalogu Povjerenstva, u danom roku koji je protekao 23. prosinca 2021.godine, podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenice općinskog načelnika Općine Sveti Filip i Jakov, dužnosnica Josipa Mrkić, počinila je povredu članka 10., u vezi s člankom 8. i 9. ZSSI-a.**
2. **Za povredu ZSSI-a opisanu pod točkom I. ove izreke, dužnosnici se sankcija neće izreći, s obzirom da je od prestanka obnašanja dužnosti zamjenice općinskog načelnika Općine Sveti Filip i Jakov prošlo više od dvanaest mjeseci.**

Obrazloženje

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) koji je stupio na snagu 25. prosinca 2021. godine propisano je da će se postupci započeti prije stupanja na snagu toga Zakona dovršiti prema odredbama ZSSI-a/11.

S obzirom da je prva radnja povodom koje je formiran predmet P-145/22 učinjena prije stupanja ZSSI/21-a na snagu te da se isti predmet vodi u odnosu na okolnosti nepodnošenja izvješća o imovinskom prema odredbama ZSSI-a/11 isti će biti dovršen sukladno odredbama ZSSI-a/11.

Povjerenstvo je na 4. sjednici, održanoj 06. travnja 2023. godine pokrenulo postupak za odlučivanje o sukobu interesa protiv dužnosnice Josipe Mrkić, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 23. prosinca 2021. godine, podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnosti zamjenice općinskog načelnika Općine Sveti Filip i Jakov.

Navedenu odluku o pokretanju imenovana dužnosnica zaprimila je 26. travnja 2023. godine, ali se na istu nije očitovala.

Člankom 3. stavkom 1. točkom 39. ZSSI-a/11 propisano je da su dužnosnici u smislu navedenog Zakona gradonačelnici, općinski načelnici i njihovi zamjenici. Uvidom u Registar dužnosnika koji ustrojava i vodi Povjerenstvo, utvrđeno je da je Josipa Mrkić obnašala dužnost zamjenika općinskog načelnika Općine Sveti Filip i Jakov mandatu od 1. lipnja 2017. godine do 20. svibnja 2021. godine. Slijedom navedenog, Josipa Mrkić je povodom obnašanja navedene dužnosti, bila obavezan postupati sukladno odredbama ZSSI-a/11.

Člankom 8. stavkom 1. ZSSI-a/11 propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka nadalje je propisano da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 10. stavkom 1. ZSSI-a/11 propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. toga Zakona, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. toga Zakona.

Sukladno članku 23. ZSSI-a/11 Povjerenstvo vrši provjeru podataka iz podnesenih izvješća o imovinskom stanju dužnosnika. Prethodna (administrativna) provjera vrši se za svako podneseno izvješće o imovinskom stanju dužnosnika, prije objave podataka iz izvješća na internetskim stranicama Povjerenstva, a između ostalog uključuje i provjeru je li dužnosnik u zakonskom roku podnio izvješće.

U provedenom postupku prethodne (administrativne) provjere izvješća o imovinskom stanju dužnosnice Josipe Mrkić, Povjerenstvo je utvrdilo da dužnosnica nije u roku od 30 dana po prestanku obnašanja dužnosti zamjenice općinskog načelnika Općine sveti Filip i Jakov podnijela izvješće Povjerenstvu o svojoj imovini.

Povjerenstvo je Zaključkom broj: 711-I-1740-IK-2205-17/21-06-10 od 20. listopada 2021. godine pisanim putem pozvalo dužnosnicu da u roku od 15 dana od dana primitka zaključka podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenice općinskog načelnika Općine Sveti Filip i Jakov, sukladno uputi iz obrazloženja navedenog zaključka. Uvidom u dostavnicu, utvrđeno je da je navedeni zaključak dužnosnici dostavljen 08. prosinca 2021. godine.

Također, uvidom u Registar dužnosnika, utvrđeno je da je dužnosnica Josipa Mrkić dana 14. svibnja 2023. godine, dakle nakon zaprimanja naprijed citirane Odluke Povjerenstva od 06. travnja 2023. godine, podnijela obrazac izviješća o imovinskom stanju dužnosnika sa svrhom podnošenja-protek 12 mjeseci od prestanka obnašanja dužnosti, ali isti nije odobren jer dužnosnica nije podnijela pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti.

 Slijedom svega navedenog, Povjerenstvo je utvrdilo da je dužnosnica Josipa Mrkić, propustila po pisanom pozivu Povjerenstva, u danom roku od 15 dana koji je protekao 23. prosinca 2021. godine, podnijeti pravilno i potpuno ispunjeni obrazac izvješća o imovinskom stanju povodom prestanka obnašanja dužnosti zamjenice općinskog načelnika Općine sveti Filip i Jakov, čime je počinila povredu članka 10. ZSSI-a,/11, u vezi s člankom 8. i 9. ZSSI-a/11 te je odlučeno kao u točki I. izreke ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da Povjerenstvo za povredu odredbi članaka 10. i 27. ZSSI-a može izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija u obliku opomene. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 265,45 eura/2.000,00 kuna do 5.308,91 eura/40.000,00 kuna, vodeći računa o težini i posljedicama povrede Zakona.

U odnosu na sankciju, u ovom konkretnom slučaju, dužnosnici se neće izreći sankcija uvažavajući okolnost da je u trenutku donošenja ove Odluke proteklo više od dvanaest mjeseci od dana prestanka obnašanja dužnosti.

U predmetima u kojima je u trenutku donošenja konačne odluke Povjerenstva proteklo više od dvanaest mjeseci od dana prestanka obnašanja dužnosti Povjerenstvo u protekla dva saziva dužnosnicima nije izricalo sankcije uvažavajući tu okolnost.

Ustavno načelo jednakosti podrazumijeva jednak pravni položaj svih obveznika primjene zakona. Povjerenstvo smatra kako bi odstupanje od ustaljene prakse za pojedine dužnosnike dovelo do nejednakog i arbitriranog postupanja na njihovu štetu u odnosu na sve druge dužnosnike kojima sankcija nije izrečena, a također je u trenutku donošenja konačne odluke Povjerenstva proteklo više od dvanaest mjeseci od kada su prestali obnašati dužnost.

Odredbama ZSSI-a nije propisan rok u kojem je Povjerenstvo nakon prestanka obnašanja dužnosti iz članka 3. ZSSI-a ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI-a, već su člankom 20. stavkom 3. ZSSI-a propisane obveze, zabrane i ograničenja koja obvezuju dužnosnike kako tijekom mandata tako i u razdoblju od dvanaest mjeseci od dana prestanka obnašanja dužnosti. Međutim, obzirom da je u trenutku donošenja ove Odluke proteklo više od dvanaest mjeseci od dana prestanka obnašanja dužnosti zamjenice općinskog načelnika Općine Sveti Filip i Jakov te da dužnosnica ne obnaša niti neku drugu dužnost temeljem kojeg bi bila obveznica iz članka 3. ZSSI-a, Povjerenstvo smatra da u konkretnom slučaju nije svrsishodno izricanje sankcije.

Osim iznesenoga, napominje se i da je člankom 6. stavkom 2. Zakona o općem upravnom postupku („Narodne novine“ broj 47/09., 110/21) propisano da ukoliko se na temelju zakona strankama nalažu kakve obveze, prema njima će se primjenjivati one mjere predviđene propisima koje su za njih povoljnije, ako se takvim mjerama postiže svrha zakona.

Također, utvrđivanjem povrede ZSSI-a/11 Povjerenstvo je upoznalo javnost sa kršenjem odredbi citiranog zakona od strane imenovane dužnosnice koja više ne obnaša dužnost, ali izricanje sankcije u konkretnom slučaju ne bi ostvarilo svrhu, iz razloga koji su naprijed i obrazloženi.

Slijedom navedenog, odlučeno je kao u izreci.

PREDSJEDNICA POVJERENSTVA

 Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Josipa Mrkić, osobnom dostavom
2. Objava na internetskoj stranici Povjerenstva
3. Pismohrana